—Парадзіхай аказалася маладая вясковая настаўніца. У такой сітуацыі яна разгубілася перад такім жа маладым доктарам. Сем патоў давялося мне выцерці, пакуль на свет з’явіўся маленькі чалавечак. Добра, што побач была вопытная медсястра і ўсё закончылася паспяхова. Пазней доктару Плоцкаму не раз даводзілася з гонарам выходзіць і з больш складаных медыцынскіх сітуацый, нездарма праз тры гады яго прызначаюць намеснікам галоўнага ўрача Астравецкай раённай бальніцы. Там ён прыкмеціў і закахаўся ў сімпатычную медсястру Галю, якая пазней стала Галінай Вячаславаўнай Плоцкай, вернай спадарожніцай і надзейным сябрам Рамана Эдуардавіча, падаравала яму сына Андрэя. Дарэчы, Андрэй Раманавіч некаторы час працаваў урачом-гінеколагам у Мастах, сваім з’яўленнем на свет яму абавязаны сотні маленькіх жыхароў раёна. Зараз Плоцкі малодшы— кандыдат медыцынскіх навук і працуе ў Гродзенскім медыцынскім універсітэце. Урачом працуе і нявестка Алена Анатольеўна.